Hvis man elsker at køre i bil, så burde der være godt nyt fra den nye VLAK-regering. Ordet motorvej bliver nemlig nævnt fem gange og på Twitter skriver den nye transportminister Ole Birk Olesen:

"Bilejere skal have flere og bedre veje for deres mange afgiftskroner, togruter skal konkurrenceudsættes på pris og kvalitet, taxalovgivningen skal liberaliseres og meget, meget mere."

Der kan være mange gode grunde til at bygge flere motorveje. For eksempel er strækningen fra Allerød til Hillerød i Nordsjælland nærmest altid blokeret af kø morgen og aften. Også på E45 i det midtjyske er der ofte udsolgt og det er skidt.

Men glæden kan hurtigt blive afløst af skuffelse for i regeringsgrundlaget står der direkte at der er "meget begrænset plads til nye store transportinvesteringer, hvis der ikke bliver tilvejebragt flere midler til investeringer" og at yderlige midler skal fremskaffes gennem 2025-forhandlingerne.

Derfor tør regeringen i de fleste tilfælde kun tale om forundersøgelser. Kun når det gælder E45-strækningen fra Give til Haderslev, er der tale om en egentlig VVM-undersøgelse. Så de der drømmer om en kommende hærvejsmotorvej skal muligvis drømme videre - også den nye transportminister.

Elektrificeringen af jernbanen får et par ord med på vejen, men handler først og fremmest om allerede vedtagne projekter. Og så er der udsigt til at ny teknologi skal samtænke delebiler, offentlig transport og taxakørsel og at der skal skabes lovgrundlag for at Uber kan indtage det danske marked.

Men hvor er visionerne for transporten? Er det virkelig mere motorvej? Hvor er initiativer til forsøg med selvkørende biler? Hvor er etableringen af en infrastruktur, hvor elbiler (eller måske endda brint) danner grundlaget for at vi virkelig kan nå 50 procent vedvarende energi i hele vores system i 2030 - som den nye regering faktisk ønsker?

Med andre ord: Hvis regeringen virkelig skulle være innovative, så er her et par forslag (og det dækker kun landtransporten - skibe og fly savner også opmærksomhed):

sænk registreringsafgiften, så elbiler bliver økonomisk attraktive (ellers kommer vejtransporten aldrig til at bidrage nok til målet om 50 procent VE i 2030)

påbegynd forsøg med VE i den tunge trafik (brint, biobrændsler eller el)

kom i gang med forsøg med selvkørende biler (vi får brug for dem)

For lige at tage det første punkt først: Elbiler er ikke nævnt med ét ord i det nye regeringsgrundlag, og man må derfor gå ud fra, at den nye regering ikke har planer om at ændre på registreringsafgiften.

Når det gælder alternative brændsler, så vil regeringen iblande 0,9 procent biobrændsler i brændstoffet til landtransport - That’s it! Ikke noget med, hvilken type biobrændstof eller generelt at tænke fremad og overveje hvordan landtransporten kan bidrage til at sænke emissionerne.

Et enkelt sted i teksten gemmer der sig måske en løsning på den sidste pind. For under kapitel 6, der omhandler “Iværksættere, Ny teknologi, Forskning og Innovation”, står der at regeringen i udvalgte områder vil tillade:

“afprøvning af ny teknologi mv. i et begrænset geografisk område, når anvendelsen forudsætter ændrede offentlige regler. Det skal blandt andet belyse konsekvenser for virksomheder og borgere. Der kan f.eks. være tale om forsøg inden for transport, erhverv og miljø.”

Mon ikke, at det er her vi skal finde grundlaget for at komme i gang med forsøg i Vesthimmerlands Kommune, hvor fonden Autonomous længe har argumenteret for, at det var på høje tid, at komme i gang med selvkørende busser i Danmark?

Hvilke andre initiativer savner I når det gælder omstillingen af vores transportsystem fra dagens fossilbaseret til et, der i langt højere grad er baseret på VE?